Θραξ Πανκc

Οι Θραξ Πανκc (αγγλικά: Thrax Punks) είναι ελληνικό μουσικό συγκρότημα με καταγωγή από τη Θράκη, και ειδικότερα από τον Έβρο. Η μουσική τους κινείται στο μεταίχμιο της θρακιώτικης μουσικής και της πανκ/ροκ αισθητικής, συνδυάζοντας όργανα όπως η γκάιντα και το νταούλι, με την ηλεκτρική κιθάρα και το μπάσο. Τα μέλη του συγκροτήματος είναι ο Βάιος-Αλέξανδρος Χαρακοπίδης aka Vaitsis Junior (γκάιντα, ζουρνάς, καβάλ, synths, ηλεκτρονικά), ο Γιώργος Σταυρίδης (νταούλι, θρακιώτικη λύρα) και ο Πάνος Γκίνης (ηλεκτρικό κιθαρόμπασο), με ηχητική υποστήριξη από τον Μάρκο Κουτσιανά. 

 Ιστορία 
Η δημιουργία των Θραξ Πανκc τοποθετείται γύρω στα μεσα της δεκαετίας τους 2000, όταν o Βάιος Χαρακοπίδης και ο Γιώργος Σταυρίδης γνωρίστηκαν μέσα από κοινές παρέες και κοινά γούστα στη μουσική. Ξεκίνησαν να παίζουν μουσική σε αυτοσχέδια γλέντια, παραδοσιακά πανηγύρια, πορείες και μικρά φεστιβάλ. Έκαναν την πρώτη τους συναυλιακή εμφάνιση σε φεστιβάλ χρησιμοποιώντας το όνομα "Θραξ Πανκc" το 2010. 

Καθοριστική στιγμή για την εξέλιξη του συγκροτήματος ήταν η άφιξη του Πάνου Γκίνη στην ηλεκτρική κιθάρα και το μπάσο, το 2015. Tότε οι Θραξ Πανκc άρχισαν να πειραματίζονται περισσότερο με τον συνδυασμό παραδοσιακών ρυθμών και σύγχρονου ήχου. Το 2016 κυκλοφόρησαν το πρώτο τους EP με τίτλο Πανκοπανηγυροψυχεδέλεια, ενώ το 2019 παρουσίασαν την πρώτη ολοκληρωμένη δισκογραφική τους δουλειά LP με τίτλο Thrax Punks. Σε αυτό το άλμπουμ την ηχητική επιμέλεια ανέλαβε ο Μάρκος Κουτσιανάς, ο οποίος έκτοτε αποτελεί το τέταρτο μέλος του συγκροτήματος.

Την άνοιξη του 2021 οι Θραξ Πανκc συνθέσανε πρωτότυπη μουσική για την αρχαία τραγωδία «Βάκχες» του Ευριπίδη σε σκηνοθεσία Νικαίτης Κοντούρη . Η παράσταση έκανε περιοδεία στην Ελλάδα και στην Κύπρο και το συγκρότημα συνόδευσε ζωντανά τις παραστάσεις σε Επίδαυρο, Ηρώδειο και στο δημοτικό θέατρο της Λευκωσίας στην Κύπρο. 

Το καλοκαίρι του 2024 κυκλοφόρησε ο δεύτερος δίσκος του συγκροτήματος με τίτλο Thrax Punks ΙΙ.

 Στυλ και θεματολογία 
Με την πάροδο των ετών, το συγκρότημα διαμόρφωσε τον χαρακτηριστικό του ήχο, έναν δυναμικό συγκερασμό της τοπικής μουσικής κληρονομιάς με στοιχεία ροκ και πανκ. Σύμφωνα με τους ίδιους, παράγουν "πανκοπανηγυροψυχεδέλεια", μια προσέγγιση που εμπεριέχει θρακιώτικους ρυθμούς, δυναμικά ξεσπάσματα της ηλεκτρικής κιθάρας, λούπες και σόλο της γκάιντας ή της θρακιώτικης λύρας που δημιουργούν μια μυστικιστική ατμόσφαιρα, λίγο πριν ξαναξεκινήσει ο χορός. 

Οι ζωντανές τους εμφανίσεις χαρακτηρίζονται από συμμετοχικότητα, χορό και ενεργητική σύνδεση με το κοινό. Το σχήμα έχει δηλώσει πως λειτουργεί με βάση την αυτοοργάνωση, εκφράζοντας συχνά τις θέσεις του σε ζητήματα όπως η μετανάστευση, η σχέση της τέχνης με την πολιτική, ο μισογυνισμός κ.α.

Οι Θραξ Πανκc έχουν συμμετάσχει στην πλειοψηφία των μεγαλύτερων εγχώριων φεστιβάλ, αλλά και σε συναυλίες σε πολλές χώρες στο εξωτερικό.

Δισκογραφία
2016 Πανκοπανηγυροψυχεδέλεια (Self-released)
2019 Thrax Punks (Thrax Punks) 
2023 Βάκχες (μουσική για την ομώνυμη θεατρική παράσταση)
2024 Thrax Punks II (Flying Donkeys)
 Παραπομπές 

 Εξωτερικοί σύνδεσμοι 
 Επίσημη ιστοσελίδα
 Επίσημη σελίδα στο Bandcamp
 Επίσημη σελίδα στο Facebook

Κατηγορία:Ελληνικά μουσικά συγκροτήματα
Κατηγορία:Ελληνικά punk rock συγκροτήματα
Κατηγορία:Πανκ μουσική
Κατηγορία:Παραδοσιακή μουσική